БАТЛАВ

 ЗАХИРАЛ И.ОТГОН-ЭРДЭНЭ

**СЭРГЭЛЭН СУМЫН ЕРӨНХИЙ БОЛОВСРОЛЫН СУРГУУЛИЙН ХИЧЭЭЛ, СУРГАЛТЫН ҮЙЛ АЖИЛЛАГААГ ТАНХИМААР ЗОХИОН БАЙГУУЛАХ ҮЕД БАРИМТЛАХ ДЭГ**

2021.09.01 Эрдэнэ-Уул

 **ЕРӨНХИЙ ЗҮЙЛ**

1. Ерөнхий боловсролын сургуулийн хичээл, сургалтын үйл ажиллагааг
танхимаар зохион байгуулахтай холбогдон үүсэх харилцааг энэхүү дэгээр зохион байгуулна.
2. Энэхүү дэгээр зохицуулаагүй бусад харилцааг холбогдох хууль тогтоомж, тогтоол, шийдвэр, дүрэм, журмаар зохицуулна.

**Нэг. Хичээл сургалтын үйл ажиллагааны зохион байгуулалт**

**1.** Суралцагчийн зайнаас суралцсан агуулгыг бататгах, сурлагын хоцрогдол арилгах, тэдний сурах үйлийг дэмжихэд танхимын сургалтыг чиглүүлнэ.

**2.** Судлагдахууны багш бүр суралцагчийн сурлагын хоцрогдол арилгах хөтөлбөрийг аймгийн БСУГ-аас өгсөн арга зүйн удирдамжид үндэслэн боловсруулж, батлан хэрэгжүүлнэ.

**3.**Танхимын сургалтыг дараах тохиолдолд зогсоож, 7 хоногийн хугацаатай танхимын бус /зайн/ сургалтад шилжинэ.

**3.1.** Коронавируст халдварын эсрэг вакцинд хамрагдаагүй 12-оос доош насны хүүхэдтэй нэг бүлгээс халдварын тохиолдол батлагдах нөхцөлд тухайн бүлгийг

**3.2.** Коронавируст халдварын эсрэг вакцины бүрэн тунд хамрагдсан 12 ба түүнээс дээш насны хүүхэдтэй нэг бүлгийн 3ба түүнээс дээш хүүхэд халдвар авсан тохиолдолд тухайн бүлгийг

**3.3.** Өөр хоорондоо хамааралгүй 3 болон түүнээё дээш анги, бүлэги халдвар бүртгэгдсэн тохиолдолд тухайн давхар хэсэг /жигүүр/ эсхүл хичээлийн байранд /өвчлөл гарсан анги, бүлгийн байршил болон хичээлийн байраас хамаарч тухайн корпусыг хаах/ хичээллэж байгаа анги бүлгийг

**3.4**. Өөр хоорондоо хамааралгүй /нэг жигүүр, нэг давхар биш, анги болон багш солигддоггүй/ 3 ба түүнээс дээш анги, бүлгийн дотор халдварын тохиолдол батлагдсан нөхцөлд сургуулийг

**4.** Суралцагч танхимын сургалтаар өдөрт 4-7 цаг хичээллэх бөгөөд нэг хичээлийн үргэлжлэх хугацаа уян хатан байхаар зохицуулалт хийнэ.

**5.** Танхимаар хичээллэх үед суралцагчдын бие даан гүйцэтгэх ажил, гэрийн даалгаврын хэмжээг зохистой тогтоох, даалгаврын гүйцэтгэлээс шалтгаалан хүүхэд айдас түгшүүрт өртөж болзошгүй тул урьдчилан сэргийлэх арга хэмжээг заах аргын нэгдлийн ахлагч, нийгмийн ажилтан авч хэрэгжүүлэх бөгөөд түүнд сургалтын менежер хяналт тавина.

**6.** Танхимын сургалтын үед номын сан, хүүхэд хөгжлийн танхимыг сургалтын зориулалтаар ашиглах зохицуулалт хийнэ.

**7.** Багш, ажилтан, суралцагчийг хамарсан уралдаан, тэмцээн зохион байгуулахыг хориглоно.

**8.** Багш, ажилтан, суралцагч хичээл, сургалтын үеэр ханиалгах, халуурах,хоолой өвдөх, амьсгал давчдах, амьсгалахад хүндрэлтэй болох, гүйлгэх, үнэрлэх,амтлах мэдрэмж алдагдах гэх зэрэг шинж тэмдэг илэрсэн үед анхан шатны тусламж үйлчилгээ үзүүлэх түр тусгаарлах өрөөтэй байна.

**Хоёр. Өдөр тутмын цэвэрлэгээ, халдваргүйжүүлэлт**

**1.**Хичээл сургалт эхлэхээс өмнө сургууль дотуур байрны гадаад, дотоод орчинд цэвэрлэгээ, халдваргүйжүүлэлт хийж, анги танхимын бэлэн байдлыг хангана.

**2.**Угаалтууранд саван, гар халдваргүйжүүлэх уусмалыг хүрэлцээтэй байлгаж, цэвэрлэгээ, халдваргүйжүүлэлтийн бодисын нөөцтэй байна.

**3.**Угаалтуур, шат, хаалга, шүүгээний бариул, унтраалга, багаж тоног төхөөрөмж, техник хэрэгслийн гадаргуу, гишгүүр, сандал, компьютерийн гар, хулгана, зэрэг хүний гар хүрэх эд зүйлсийн гадаргууг 2 цаг тутам халдваргүйжүүлэх бодисын уусмалаар шүршиж, арчин халдваргүйжүүлнэ.

**4.**Өрөө тасалгаанд 2 цаг тутам агаар сэлгэлт хийнэ.

**5**.Байгууллагын гадна 50м хүртэлх талбайн хог хаягдлыг цэвэрлэж, зориулалтын хогийн цэгт хаяна.

**Гурав. Жижүүр багш болон жижүүрийн үүрэг**

**1.** Хичээл сургалт эхлэхээс 15 минутын өмнө ирж, үйлчлэглүүлэгчийн эрүүл мэндэд тандалт хийхэд шаардлагатай хувийн хамгаалах хувцас, багаж хэрэгслийг бэлтгэн амны хаалт зүүсэн багш, ажилтан, сурагчдын биеийн халууныг хэмжиж, "QR"кодыг уншуулах "QR" байхгүй бол иргэний үнэмлэхийг үндэслэн заавал бүртгэлийн хуудаст бүртгэж, заавар зөвлөгөө өгч нэвтрүүлнэ.

**2.** Бүртгэл хийх үед тандалтаар амьсгалын замын цочмог халдварын шинж тэмдэг илэрсэн биеийн халуун 38 хэмээс дээш байх тохиолдолд гэрт нь буцаах, эрүүл мэндийн байгууллагад хандахыг зөвлөнө.

**3.** Ангиудын ирцийн мэдээллийг авч нэгтгэн, хичээлд ирээгүй сурагчийн шалтгааныг анги удирдсан багшаас тодруулах ба,халдварт өвчний шинж тэмдэг илэрсэн эсэхэд тандалт хийж, сургуулийн хариуцлагатай жижүүрт мэдээллэнэ.

 **4.** Сургуулийн орчинд тогтоосон дэгийг суралцагчид баримталж буй байдал, тэдний эрүүл мэндэд хяналт тавьж, шаардлагатай тохиолдолд нийгмийн ажилтанд мэдээлэл өгч ажиллана.

**5**.Эцэг эх, асран хамгаалагчийг сургуульд нэвтрүүлэхгүй. \сургуулийн жижүүр хичээлийн цагаар хариуцах ба, хүүхдүүд тарах ээлж солигдох цагаар жижүүр багш, сургуулийн жижүүртэй хамтран ажиллах,дэмжлэг үзүүлэх\

**6**.Анги танхимын агаар сэлгэлт, гар халдваргүйжүүлэх, амны хаалт зөв хэрэглэх болон тогтоосон цагт амны хаалт сольж байгаа эсэх, сургуулийн орчин дахь хөдөлгөөн болон цэвэрлэгээ, халдваргүйжүүлэлтэд хяналт тавьж тэмдэглэл хөтлөнө. \ангийн багшаас мэдээлэл авах\

**7**.Бага анги болон дотуур байранд амьдарч байгаа хүүхдэд үдийн цай, хоолоор үйлчлэх ажилтны \ нэг удаагийн бээлий, амны болон нүүрний хаалт тогтмол хэрэглэж байгаа эсэхэд хяналт тавина.

**9.** Өглөө 08:40 минутад ирж, орой 18:00 цаг хүртэл ажиллана.

**Дөрөв. Анги удирдсан багшийн ажлын чиг үүрэг**

 **1.** Өглөө хичээл орохоос 10 минутын өмнө ирж, сурагчдын халууныг тэмдэглэн, сурагчдаа хүлээж авна. \Сурагчдын халууныг жижүүр багш үзэж, ангийн багшид тэмдэглүүлэх\

**2**. Суралцагчдад эрүүл мэндийн зөв дадал хэвшил эзэмшүүлэх ажлыг эрүүл мэндийн багштай хамтран хичээл сургалтын явцад өдөр бүр зөвлөнө.

**3**. Ангид бохир маскны уут болон ахуйн хогний уут тусдаа байна.

**4.** Багш, ажилтан суралцагчтай ойрын зайнаас харьцахдаа амны хаалт, бээлий заавал өмсөнө.

**5.** Коронавирусын халдвараас урьдчилан сэргийлэх зөвлөгөө зөвлөмж, амны хаалт тогтмол зүүх талаарх зөвлөгөө зөвлөмжийг анги танхимд суралцагчдад харагдахуйцаар ил тод байршуулах

**6.** Сурагч, ширээ сандлыг дугаарлаж сурагчид сэлгэн суухгүй, анги танхимд 15 минут тутам салхивчаар агаар сэлгэлт хийлгэнэ.

**7.** Ангид саван, гар халдваргүйжүүлэх уусмал, нойтон сальфетка, нөөц маскийг ариун цэврийн буланд байршуулна.

**8.** 38 хэмээс дээш халуурсан, нүд улайсан, ханиалгасан гэх мэт шинж тэмдэгтэй суралцагчийг гэрт нь буцаах, эцэг эхэд хүлээлгэн өгөх боломжгүй тохиодолд тусгаарлах өрөөнд оруулна

**9.**Амны хаалт хэрэглэх явцад амьсгал давчдах, амьсгалахад хүндрэл үүсэх, дотор муухайрах, бие тавгүйтэх зэрэг шинж тэмдэг илрэх тохиолдолд хичээл зааж байгаа багшид яаралтай хэлэх талаар анги удирдсан багш нь суралцагчдаа тогтмол сануулна.

**10.** Сурагчид өөрсдийн гэсэн аяга, таваг, усны савтай байх бөгөөд хоорондоо дамжуулахгүй байх тал дээр хяналт тавина.

**11**.Ангийн сурагчийг хичээлийн байрны давхар хооронд болон коридор, бусад анги танхимаар сэлгүүцүүлэхгүй байх зөвлөгөө өгнө.

**12.** Хичээлийн бус цагаар давтлага хийх тохиолдолд анги удирдсан багш тухайн судлагдахууны багшид сурагчдаа хүлээлгэж өгөх, давхар бүртгэл явуулах зэргээр тогтмол хяналт тавина.

**13.** Анги танхим хариуцсан үйлчлэгч цэвэрлэгээ үйлчилгээг зааврын дагуу хийж байгаа эсэхэд хяналт тавьж, хяналтын дэвтэрт өдөр бүр гарын үсэг зурна.

**14.** Эцэг эх, асран хамгаалагчийг сургуульд нэвтрүүлэхгүй байх талаар сануулж, зөвлөнө.

**15**.Эцэг эхчүүдэд хичээлийн хуваарийг танилцуулж, “Гэр-сургууль-
гэр” гэсэн чиглэлийг мөрдүүлнэ.

**16.** Бага ангийн сурагчдыг хүлээн авах, тарах үйл ажиллагааг бөөгнөрөл үүсгэхгүй бөгөөд эцэг эх, асран хамгаалагчид сургуулийн орох, гарах хаалгаар анги удирдсан багш хүүхдээ хүлээлгэн өгч, авна.

**Тав. Сурагчдын баримтлах дэг**

1.**Гэр-сургууль-гэр** маршрутыг мөрдлөг болгоно.

**2**.Сургуульд орж ирмэгцээ гадуур хувцсаа хувцасны уутанд хийж, өлгүүрт өлгөнө.

**3.**Ариун цэврийн хэрэгсэл /гар ариутгагч, амны хаалт, нойтон болон хуурай сальфетка/ тогтмол авч явна.

**4.**2 цаг тутам амны хаалтыг сольж, бохирдсон маск, цэвэр маск хийх 2 төрлийн ууттай байна.

**5.**Сургууль дотор давхар хооронд сэлгүүцэхгүй, өөрийн хичээллэх анги танхимдаа байх, ном сурах бичиг, үзэг бал гэх мэт зүйлсийг хоорондоо дамжуулахгүй, хүүхэд бүр ус, шингэх зүйл уух аягатай байна.

**6.**Дархлаа дэмжих, шим тэжээлтэй хүнсний бүтээгдэхүүнийг тогтмол хэрэглэнэ.

**7.** 38 хэмээс дээш халуурсан, нүд улайсан, ханиалгасан гэх мэт шинж тэмдэг илэрвэл даруй АУБ болон НА-д мэдэгдэнэ.

**Зургаа. Дотуур байр болон үдийн цайны тогоочийн чиг үүрэг**

**1.** Бага анги болон дотуур байранд амьдарч байгаа хүүхдэд үдийн цай, хоолны үйлчилгээ үзүүлэхэд түргэн гэмтэх болон даршилсан бүтээгдэхүүн, шарсан хайрсан хоол хүнсийг хэрэглэхгүй бөгөөд чанар, аюулгүй байдлын шаардлага хангасан, хүүхдийн эрүүл мэндийг дэмжсэн шим тэжээллэг, амин дэмээр баялаг бүтээгдэхүүн, халуун ундаагаар сургуулийн захирлаар батлуулсан менюгээр үйлчилгээ үзүүлнэ.

**2.** Бага ангийн суралцагчдын үдийн цайнд сүү, сүүн бүтээгдэхүүнийг түлхүү хэрэглэнэ.

**3.** Бага ангийн суралцагчдын үдийн цайны үйлчилгээг эрүүл ахуй, халдвар хамгаалалтын горим баримтлан ангид зохион байгуулна.

**4.** Үдийн цайны бүтээгдэхүүнийг ангид хүргэж ирэхдээ танхимд нэвтрэхгүй.

**5.** Бага анги болон дотуур байранд амьдарч байгаа хүүхдэд үдийн цай, хоолоор үйлчлэх ажилтан нэг удаагийн бээлий болон амны ба нүүрний хаалт тогтмол хэрэглэнэ.

**Долоо. Дотуур байрны багш, ажилчдын чиг үүрэг**

 **1.**Танхимын хичээл эхлэхээс 1 хоногийн өмнө дотуур байранд байрлах хүүхдийг эрүүл ахуй, халдвар хамгаалалтын дэглэм баримтлан хүлээн авна / Биеийн халууныг үзэж тэмдэглэл хөтөлж, асуумжийг хүүхэд бүрээс авах/

 **2.**Дотуур байранд халдвараас урьдчилан сэргийлэх, эрсдэлийн үед авч хэрэгжүүлэх арга хэмжээ, баримтлах дэгийг суралцагчийн онцлог хэрэгцээг харгалзан боловсруулж мөрдөнө.

 **3.**Дотуур байранд амьдарч байгаа хүүхдийн хоолойг сод эсхүл давсны
уусмалаар өглөө, оройд зайлуулах боломжоор хангана.

 **4.**Сургуулийн хоол үйлдвэрлэлийн тоног төхөөрөмж, багаж хэрэглэл, аяга
тавгийг хүнсний содын уусмалаар угааж, ариутгана.

 **5**.Дотуур байранд амьдарч байгаа хүүхдийн хоолны үйлчилгээг хооллох танхимд зохион байгуулах бөгөөд хүн хоорондын зай баримталж, хооллох үедээ хоорондоо ярихгүй гэх мэт зөвлөгөөг хананд байршуулж, хяналтыг тавина.

 **6.** Дотуур байрын өрөө, тасалгаанд цэвэрлэгээ, халдваргүйжүүлэлт хийх ажлыг дотуур байрын багш удирдан зохион байгуулж, агаар сэлгэлт хийх, эрүүл ахуйн дэглэм баримтлах, хүүхдийн эрүүл мэндийг ажиглаж, шаардлагатай тохиолдолд нийгмийн ажилтанд мэдэгдэж зөвлөмж чиглэл авна.